Ettepanek: NÕUKOGU DIREKTIIV, millega kohandatakse Euroopa Parlamendi ja nõukogu direktiivi 2013/34/EL seoses Horvaatia ühinemisega /* COM/2014/0391 final - 2014/0198 (NLE) */





SELETUSKIRI 1. ETTEPANEKU TAUST Ettepanek võtta vastu nõukogu direktiiv, millega kohandatakse direktiivi 2013/34/EL, on tingitud Horvaatia Vabariigi ühinemisest Euroopa Liiduga. Lepingule Horvaatia Vabariigi ühinemise kohta Euroopa Liiduga[1] (edaspidi: Horvaatia ühinemisleping) kirjutasid kõik Euroopa Liidu liikmesriigid ja Horvaatia Vabariik alla 9. detsembril 2011. Ühinemislepingu artikli 3 lõikes 3 on sätestatud, et leping jõustub 1. juulil 2013, eeldusel et kõik ratifitseerimiskirjad on enne seda kuupäeva hoiule antud. Ühinemislepingu artikli 3 lõike 4 kohaselt võivad liidu institutsioonid enne ühinemist vastu võtta meetmeid, millele on muu hulgas osutatud Horvaatia Vabariigi ühinemistingimusi käsitleva akti[2] (edaspidi: „ühinemisakt”) artiklis 50. Need meetmed jõustuvad vaid ühinemislepingu jõustumise korral ja selle jõustumise kuupäeval. Ühinemisakti artiklis 50 on sätestatud, et kui institutsioonide ühinemiseelseid akte on ühinemise tõttu vaja kohandada ja neid vajalikke kohandusi ei ole ühinemisakti ega selle lisadega ette nähtud, võtab nõukogu või komisjon (kui esialgse akti võttis vastu komisjon) vastu selleks vajalikud aktid. Direktiiv 2013/34/EL võeti vastu 26. juunil 2013 ja avaldati Euroopa Liidu Teatajas 29. juunil 2013. See ei hõlma vajalikke viiteid Horvaatias asutatud äriühingutele, mis peaksid kuuluma direktiivi reguleerimisalasse. Nõukogu 13. mai 2013. aasta direktiiviga 2013/24/EL, millega kohandatakse teatavaid direktiive äriühinguõiguse valdkonnas seoses Horvaatia Vabariigi ühinemisega, kohandati direktiive 78/660/EMÜ ja 83/349/EMÜ, et lisada nende direktiivide reguleerimisalasse Horvaatia piiratud vastutusega äriühingute loetelu. Kõnealused direktiivid tunnistati aga kehtetuks, kui direktiiv 2013/34/EL 2013. aasta juulis jõustus. Seetõttu on vaja võtta arvesse kõnealuseid ELi õigusaktides tehtud muudatusi ja kohandada direktiivi 2013/34/EL vastavalt. Käesolev nõukogu direktiivi ettepanek hõlmab direktiivi 2013/34/EL tehnilist kohandamist seoses Horvaatia ühinemisega. 2. KONSULTEERIMINE HUVITATUD ISIKUTEGA JA MÕJU HINDAMINE Kuna käesolev ettepanek on üksnes tehnilist laadi ning sellega ei tehta direktiivi 2013/34/EL olulisi muudatusi, ei ole konsulteerimine huvitatud isikutega ja mõju hindamine vajalik. 3. ETTEPANEKU ÕIGUSLIK KÜLG Ettepaneku õiguslik alus on Horvaatia Vabariigi ühinemistingimusi käsitleva ühinemisakti artikkel 50. Subsidiaarsuse ja proportsionaalsuse põhimõtetest peetakse täiel määral kinni. Subsidiaarsuse põhimõtte kohaselt on liidu meetmed vajalikud (ELi lepingu artikli 5 lõige 3), kuna ettepanekus käsitletakse liidu kehtestatud õigusakti tehnilist kohandamist. Ettepanekus järgitakse proportsionaalsuse põhimõtet (ELi lepingu artikli 5 lõige 4) ning selles ei minda kaugemale püstitatud eesmärkide saavutamiseks vajalikust. 4. MÕJU EELARVELE Ettepanek ei mõjuta liidu eelarvet. 2014/0198 (NLE) Ettepanek: NÕUKOGU DIREKTIIV, millega kohandatakse Euroopa Parlamendi ja nõukogu direktiivi 2013/34/EL seoses Horvaatia ühinemisega (EMPs kohaldatav tekst) EUROOPA LIIDU NÕUKOGU, võttes arvesse Euroopa Liidu toimimise lepingut, võttes arvesse Horvaatia ühinemisakti, eriti selle artiklit 50, võttes arvesse Euroopa Komisjoni ettepanekut, ning arvestades järgmist: (1) Horvaatia ühinemisakti artiklis 50 on sätestatud, et kui institutsioonide ühinemiseelseid õigusakte on ühinemise tõttu vaja kohandada ja neid vajalikke kohandusi ei ole kõnealuse ühinemisakti ega selle lisadega ette nähtud, võtab nõukogu komisjoni ettepaneku alusel kvalifitseeritud häälteenamusega vastu selleks vajalikud õigusaktid, kui esialgset õigusakti ei võtnud vastu komisjon. (2) Direktiivi 2013/34/EL I ja II lisasse tuleks lisada teatavate Horvaatia äriühingute liigid, et kehtestada direktiiviga ette nähtud kooskõlastusmeetmete asjakohane kohaldamisala Horvaatias. Muudatustes tuleks piirduda tehniliste kohandustega, mis on vajalikud seoses Horvaatia ühinemisega. (3) Direktiivi 2013/34/EL([3]) tuleks seega vastavalt muuta, ON VASTU VÕTNUD KÄESOLEVA DIREKTIIVI: Artikkel 1 Direktiivi 2013/34/EL muudetakse vastavalt käesoleva direktiivi lisale. Artikkel 2 1. Liikmesriigid jõustavad käesoleva direktiivi järgimiseks vajalikud õigus- ja haldusnormid hiljemalt 20. juuliks 2015. Liikmesriigid teatavad nendest viivitamata komisjonile. Liikmesriigid võivad ette näha, et esimeses lõigus osutatud sätteid kohaldatakse esmalt finantsaruannete suhtes aruandeaastate kohta, mis algavad 1. jaanuaril 2016 või kalendriaasta 2016 jooksul. Kui liikmesriigid need normid vastu võtavad, lisavad nad nendesse või nende ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid. 2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetavate põhiliste siseriiklike õigusnormide teksti. Artikkel 3 Käesolev direktiiv jõustub kahekümnendal päeval pärast selle avaldamist Euroopa Liidu Teatajas. Artikkel 4 Käesolev direktiiv on adresseeritud liikmesriikidele. Brüssel, Nõukogu nimel eesistuja [1] ELT L 112, 24.4.2012, lk 10. [2] ELT L 112, 24.4.2012, lk 21. [3] Euroopa Parlamendi ja nõukogu direktiiv 2013/34/EL, 26. juuni 2013, teatavat liiki ettevõtjate aruandeaasta finantsaruannete, konsolideeritud finantsaruannete ja nendega seotud aruannete kohta ja millega muudetakse Euroopa Parlamendi ja nõukogu direktiivi 2006/43/EÜ ning tunnistatakse kehtetuks nõukogu direktiivid 78/660/EMÜ ja 83/349/EMÜ (ELT L 182, 29.6.2013, lk 19). LISAD järgmise dokumendi juurde: Ettepanek: NÕUKOGU DIREKTIIV, millega kohandatakse Euroopa Parlamendi ja nõukogu direktiivi 2013/34/EL seoses Horvaatia ühinemisega Direktiivi 2013/34/EL muudetakse järgmiselt. 1. I lisas lisatakse Prantsusmaad käsitleva kande järele järgmine kanne: „– Horvaatia: dioničko društvo, društvo s ograničenom odgovornošću;”. 2. II lisas lisatakse Prantsusmaad käsitleva kande järele järgmine kanne: „– Horvaatia: javno trgovačko društvo, komanditno društvo, gospodarsko interesno udruženje;”.